Proiect

**GUVERNUL REPUBLICII MOLDOVA**

**HOTĂRÎRE** nr.\_\_\_\_\_\_

din\_\_\_\_\_\_\_\_\_\_\_\_\_ 2018

Chişinău

**cu privire la aprobarea Programului**

**„START pentru TINERI: o afacere durabilă la tine acasă”**

Pentru executarea prevederilor Titlului IV capitolul 10 al Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin [Legea nr.112 din 2 iulie 2014](lex:LPLP20140702112) (Monitorul Oficial al Republicii Moldova, 2016, nr.185-199, art.442), ale poziției 63 din Planul național de acțiuni pentru implementarea Acordului de Asociere Republica Moldova – Uniunea Europeană în perioada 2017-2019, aprobat prin Hotărîrea Guvernului nr.1472 din 30 decembrie 2016 (Monitorul Oficial al Republicii Moldova, 2017, nr.103-108, art.271), precum și în scopul susținerii tinerilor antreprenori,

**Guvernul HOTĂRĂŞTE:**

1. Se aprobă:

Programul „START pentru TINERI: o afacere durabilă la tine acasă”, conform Anexei nr. 1;

Componența instituțională a Comitetului de Coordonare al Programului, conform Anexei nr.2:

2. Implementarea Programului se atribuie Organizației pentru Dezvoltarea Sectorului Întreprinderilor Mici și Mijlocii în coordonare cu Ministerul Economiei și Infrastructurii.

3. Programul va fi susținut financiar din contul resurselor financiare bugetare.

4. Activitățile de finanțare în cadrul Programului constituie o schemă de ajutor de stat şi cad sub incidența prevederilor Legii nr.139 din 15 iunie 2012 cu privire la ajutorul de stat și Regulamentului privind ajutorul de minimis, aprobat prin Hotărârea Plenului Consiliului Concurenței nr.2 din 30 august 2013.

4. Controlul asupra executării prezentei hotărâri se pune în sarcina Ministerului Economiei și Infrastructurii.

**PRIM – MINISTRU Pavel FILIP**

**Contrasemnează:**

**Ministrul economiei și infrastructurii Chiril Gaburici**

**Ministrul finanțelor Octavian Armașu**

*Anexa nr. 1*

*la Hotărîrea Guvernului \_\_ din \_\_2018*

**PROGRAMUL**

**„START pentru TINERI”: o afacere durabila la tine acasă”**

1. **IDENTIFICAREA PROBLEMEI**

În Republica Moldova tinerii reprezintă un segment important al populației care contribuie semnificativ la dezvoltarea socio-economică și prosperarea țării. În condițiile provocărilor demografice prin care trece actualmente ţara și abordarea viitorului său socio-economic, inevitabil se impune analiza situaţiei tinerilor, dezvoltării unor instrumente de suport și menținere, elaborarea și implementarea politicilor de tineret orientate către investiţii eficiente în capitalul uman al țării. În prezent, tinerii reprezintă un sfert din populaţia ţării, constituind o componentă strategică a dezvoltării durabile, prin oferta pentru forţa de muncă, crearea familiilor și a continuităţii umane. Potrivit datelor Biroului Naţional de Statistică al Republicii Moldova, privind structura populaţiei stabile pe grupe de vârstă şi sexe la 1 ianuarie 2017, tinerii cu vârsta cuprinsă între 18-35 de ani au constituit 1082,23 mii persoane, în descreștere cu 34.5 mii persoane sau 3.1% comparativ cu anul 2015, constituind ≈30,5% din numărul populației stabile(cu 2% mai puțin comparativ cu anul 2105), dintre care ≈44.3% locuiesc în mediul urban şi ≈55.7% locuiesc în mediul rural[[1]](#footnote-1).

În ultimii ani, dezechilibrul dintre cererea și oferta de forţă de muncă s-a dublat (de la 20,8% în 2001 la 42,1%), în mare parte din cauza capacităţii scăzute de angajare a persoanelor tinere cu diferit nivel de studii. Statistica naţională privind relaţia tinerilor cu piaţa muncii interne atestă faptul că în raport cu statutul activităţii curente, 3 din 10 tineri sunt plasaţi în câmpul muncii, iar circa 2/3 sunt economic inactivi (447 mii), dintre care mai mult de jumătate sunt încadraţi în procesul de studii și formare profesională, iar peste 20% sunt ocupați cu activități casnice, inclusiv responsabilităţi familiale. Dintre tinerii ocupaţi pe piaţa muncii, peste 31% au locuri de muncă informale, iar în rândul tinerilor salariaţi 10,4% lucrează fără contracte individuale de muncă. Din totalul populaţiei încadrate în câmpul muncii se atestă o descreștere simţitoare a ponderii persoanelor tinere ocupate, iar șomajul în rândul tinerilor, chiar și cu tendinţa de diminuare înregistrată în ultimii ani, se menţine la cele mai înalte proporţii – 7,2% în 2016 comparativ cu alte grupe de vârstă sau media la nivel de ţară (circa 4%). Scăderea ratei de șomaj în rândul tinerilor este rezultatul nivelului scăzut de înregistrare a șomajului oficial, fluxul migraţional intens al tinerilor peste hotarele ţării. Patru din zece șomeri înregistraţi oficial sunt tineri (15-29 ani). Printre aceștia: 3 din 5 sunt bărbaţi, 7 din 10 provin din mediul rural, iar 9 din 10 au vârsta cuprinsă între 20-29 ani. Din totalul șomerilor tineri, circa 13% se aflau în șomaj de lungă durată. Conform raportului anual de activitate al AFOFM[[2]](#footnote-2), în anul 2016 ponderea șomajului a fost mai ridicată în rândul populației din mediul rural, reieșind din lipsa oportunităţilor de angajare în acest sector. Din numărul total (50061 persoane) de șomeri înregistrați – **64%** (31866 persoane) erau din localităţile rurale, iar locurile de muncă vacante în aceste localități constituiau doar 16% (7002 locuri) din totalul locurilor vacante înregistrate (44612 locuri).

În aspect comparativ cu ţările vecine și unele ţări din regiune, Moldova înregistrează cea mai mică rată de ocupare în rândul tinerilor (18,1% pentru cei de 15-24 ani și 42,4% de 25-29 ani). În același timp, tinerii din Moldova înregistrează cea mai înaltă rată de inactivitate, peste 66% potrivit datelor internaţionale, în raport cu alte țări, depășind mai mult de două ori media ţărilor UE (27,7% pentru anul 2014).[[3]](#footnote-3)

Insuficiența oportunităților pentru valorificarea cunoștințelor și a competențelor tinerilor fie în calitate de angajat ori în cea de întreprinzător, a cauzat un exod masiv al acestora, preponderent în afara țării. În 2015, cele mai multe persoane plecate au vârsta de 25-34 ani – 38,6%, 35-44 ani – 21,6% și 15-24 de ani – 18,7%, din totalul persoanelor migrante**.** În ceea ce priveşte distribuţia persoanelor plecate în funcţie de nivelul de instruire, din totalul migranţilor apți de muncă, 24,5% - au studii medii liceale, 26% - secundar profesionale şi25,6% - gimnaziale.[[4]](#footnote-4)

Cu toate că în Republica Moldova paleta programelor de suport pentru întreprinzători este una destul de variată, se resimte o insuficiență în domeniul susținerii tinerilor pentru inițierea sau dezvoltarea afacerii, unde ponderea acestora rămâne a fi relativ mică, 2,4% din antreprenori au vârsta de până la 24 ani și 20,3% au vârsta cuprinsă între 25-34 ani. Datele statistice identificate în procesul de cercetare pe domeniul antreprenoriat demonstrează că tinerii din Moldova sunt mai predispuși să inițieze o afacere (44.40%), comparativ cu adulții (24.99%).[[5]](#footnote-5) Tinerii întreprinzători sunt mai creativi și inovativi, mai deschiși spre implementarea inovațiilor sau introducerea unor metode și modele de afaceri care pot contribui la o creștere rapidă și internaționalizare ale acestora. Problema principală pentru tinerii întreprinzători rămâne a fi accesul la resurse financiare ieftine și ușor accesibile. Astfel, implicarea și susținerea tinerilor în activitățile de antreprenoriat ar fi o soluție valoroasă pentru micșorarea ratei șomajului, dar totodată și pentru dezvoltarea economiei statului. Puținele programe existente, inclusiv și Programul Național de Abilitare Economică a Tinerilor nu acoperă necesitățile acestei grupe de populație, ceea ce stimulează tinerii să caute oportunități de valorificare ale cunoștințelor și competențelor sale în domeniul antreprenoriatului în afara țării.

În acelaşi timp, cadrul de dezvoltare durabilă adoptat de ONU în 2015 (ODD) reprezintă o bună platformă pentru identificarea nişelor de business ale viitorului, pe care tinerii ar putea sa-l exploreze şi identifice domeniul propriu de afaceri sustenabil. Potențialul pe care ODD-urile îl deschid companiilor din sectorul privat, inclusiv noile afaceri lansate, este estimat la 12 trilioane în doar patru domenii de afaceri: industria alimentară și agricultură, dezvoltarea orașelor, energie și bunuri, sănătate şi bunăstare. Mai multe oportunități de piață urmează să fie create şi explorate, printre care agricultura urbană, piața alimentară pentru cei cu venituri mici, acvacultura sustenabilă, micro-irigarea, împărțirea birourilor, clădirile din cherestea, sistemele de stocare a energiei, chimicalele verzi, recuperarea resurselor, monitorizarea de la distanță a pacienților, gestionarea mai bună a maladiilor, instruiri în domeniul sănătății, și multe alte oportunități.

Menținerea tinerilor în țară dar și motivarea acestora pentru desfășurarea activităților de antreprenoriat, preponderent în zonele rurale, inclusiv prin explorarea oportunităţilor oferite de cadrul ODD, a impulsionat inițierea acestui Program cu finanțare din bugetul de stat.

**II. SCOPUL ȘI OBIECTIVELE SPECIFICE ALE PROGRAMULUI**

1. Prezentul Program are drept scop **integrarea tinerilor din Republica Moldova în circuitul economic prin facilitarea lansării și dezvoltării afacerilor sustenabile**.
2. Pentru realizarea scopului sunt stabilite următoarele obiectivele specifice ale Programului:
3. stimularea spiritului antreprenorial în rândul tinerilor;
4. dezvoltarea competențelor antreprenoriale prin asigurarea suportului informațional, consultativ și educațional;
5. susținerea financiară a tinerilor pentru lansarea și dezvoltarea unei afaceri, cu accent sporit pe afacerile inovative care sunt alineate sau ar contribui la dezvoltarea durabila;
6. facilitarea implementării inovațiilor, transferului tehnologic și de know-how;
7. creșterea numărului întreprinderilor active și a locurilor de muncă în zonele rurale.
8. **Principiile** implementării Programului vor asigura transparență și atitudine non-discriminatorie bazată pe accesul liber al tinerilor din Republica Moldova, inclusiv tinerilor defavorizați/dezavantajați.
9. **Noţiuni principale**:  
    În sensul prezentului Program, următoarele noţiuni principale semnifică:  
   *spirit antreprenorial*– competenţă a unei persoane de a recunoaşte şi a valorifica oportunităţile de afaceri evidente sau potenţiale, de a-şi asuma responsabilitatea şi riscul ce derivă din activitatea independentă;

*întreprindere nou-înregistrată* – conform Legii IMM nr. 179 din  21.07.2016 cu privire la întreprinderile mici şi mijlocii, se consideră întreprindere înregistrată, care nu depăşeşte termenul de un an de la înfiinţare;

*afaceri cu elemente inovatoare -* în cadrul Programului se consideră: (i) producerea de produse noi sau prestarea serviciilor noi pe care întreprinzătorul dorește să le implementeze în localitatea unde activează; (ii) orice îmbunătățire sau modificare a produselor/serviciilor deja oferite de întreprindere care îi oferă un avantaj competitiv pentru piața de activitate, inclusiv aspectele de economie verde;

*activitatea inovațională -* conform Legii cu privire la întreprinderile mici și mijlocii nr.179 din 21.07.2016, se consideră activitate desfășurată în scopul îmbunătăţirii sau creării de noi produse, tehnologii, procese sau servicii care corespund necesităţilor practice şi cerinţelor pieţei;

*transfer tehnologic și de know-how* este procesul de partajare a abilităților, cunoștințelor și metodelor de dezvoltare și exploatare a tehnologiei în vederea sporirii eficienţei şi calităţii unor produse, servicii, procese sau obţinerii altora, noi, care sunt cerute pe piaţă sau prin care se adoptă un comportament inovativ;

*business voucher* – instrument de suport financiar oferit întreprinzătorului pentru facilitarea accesării serviciilor de consultanță necesare inițierii sau dezvoltării afacerii;

*tineri defavorizați/dezavantajați* - în categoria tinerilor defavorizați se includ: tineri cu dezabilități, de etnie romă, eliberați din penitenciare, victimele traficului de fiinţe umane;

*Hakaton*– reprezintă un eveniment în care mai mulți tineri/participanți pe baza intereselor și talentelor fiecăruia sunt stimulați și încurajați să găsească soluții creative, neobișnuite sau inovatoare pentru anumite situații ori sarcini concrete. Aceste soluții sunt demonstrate și argumentate.

*suport consultativ și de mentorat* – activități de ghidare și asistență a beneficiarilor Programului oferită de către experți în domeniul dezvoltării afacerii sau/și întreprinzători în procesul de elaborare și implementare a proiectului investițional;

*“Pitch training”* – seminar practic de instruire în baza unei metodologii specifice, prin care se dezvoltă abilitățile de prezentare a afacerii de către întreprinzător în fața potențialilor investitori cu scopul antragerii resurselor financiare.

1. Prevederile prezentului Program se extind asupra tinerilor care îndeplinesc următoarele **criterii de eligibilitate:**
2. tinerii din Republica Moldova, doritori de a lansa o afacere în zonele rurale;
3. tinerii din Republica Moldova care au inițiat și conduc o întreprindere nou-înregistrată;
4. tineri cu vârsta cuprinsă între 18-35 de ani;
5. cetățeni ai Republicii Moldova.
6. **Prioritățile Programului.**

Va fi acordat suport de instruire, consultativ și financiar pentru:

1. afacerile care vor crea locuri de muncă în zonele rurale, dar și vor contribui la propagarea spiritului antreprenorial și a competentelor transferabile;
2. afacerile care conțin elemente inovatoare ori își propun să implementeze proiecte de transfer tehnologic și de know-how, inclusiv accesând posibilităţile de dezvoltare puse la dispoziţie de cadrul Obiectivelor de Dezvoltare Durabilă;
3. afacerile care vor desfășura activități de producere sau prestări servicii preponderent în zonele rurale;
4. afacerile care vor fi axate pe dezvoltarea următoarelor domenii economice prioritare: industria tehnologiei informației și comunicațiilor, industria agro-alimentară (de exemplu: creșterea produselor agricole ecologice, procesarea și ambalarea produselor agricole), industria ușoară (de exemplu: textilă, marochinărie, producerea mobilei), industria creativă (de exemplu: fashion, arhitectură, artă, publicitate, artizanat, etc.) turism (de exemplu: agroturismul), prestări servicii (de exemplu: informaționale, sociale, reparații, etc.), sănătate şi bunăstare (de exemplu: monitorizarea pacienţilor de la distanţă, telesănătate, instruiri în domeniul sănătăţii şi programe de control a greutăţii corpului, etc.).

**III. ACȚIUNILE CE URMEAZĂ A FI ÎNTREPRINSE**

1. Pentru atingerea obiectivelor Programului vor fi întreprinse următoarele **acțiuni:**
2. acces la informație privind inițierea și dezvoltarea afacerii;
3. instruire antreprenorială, inclusiv pe oportunitățile oferite de cadrul de dezvoltare durabila;
4. asistență consultativă pe durata implementării proiectului investițional;
5. finanțare nerambursabilă pentru implementarea proiectului investițional;
6. acces la baze de date (ale prestatorilor de servicii în afaceri, furnizorilor de resurse materiale și echipamente, obiectelor de proprietate intelectuală, de transfer tehnologic și know-how etc) necesare pentru desfășurarea activității;
7. asistență în stabilirea colabărărilor cu potențiali parteneri de afacere, furnizori și clienți;
8. promovare în sursele mass-media cu acordul antreprenorului.
9. **Formele de suport oferit:**

8.1. Programul va oferi tinerilor 2 forme de suport financiar[[6]](#footnote-6) precum urmează:

1. “Business Voucher” pentru accesarea serviciilor de instruire și consultanță în mărime de maxim 10 mii lei;
2. Finanțarea proiectului investițional care va reprezenta cel mult 80% din suma investiției necesare în mărime maximă de 180 mii lei.

8.2. Suport informațional, consultativ și de mentorat la etapele de elaborare a proiectului investițional cât și de implementare de către tinerii întreprinzători a proiectului investițional în decurs de un an.

1. **COMPONENTELE ȘI TERMENII DE IMPLEMENTARE.**

**ESTIMAREA GENERALĂ A COSTURILOR**

1. Durata de implementare a Programului este de 3 ani.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Denumirea componentei** | **Perioade de implementare timp de un an calendaristic(luni)** | | | | | | | | | | | | |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** | |
| **COMPONENTA I. Promovarea Programului** |  |  |  |  |  |  |  |  |  |  |  |  | |
| **COMPONENTA II.** Derularea Programului |  |  |  |  |  |  |  |  |  |  |  |  | |
| **Etapa1**  Identificarea ideilor de afaceri - Hakaton |  |  |  |  |  |  |  |  |  |  |  |  | |
| ***Etapa 2.*** Concursul Notelor de proiect |  |  |  |  |  |  |  |  |  |  |  |  | |
| Selectarea tinerilor Formare antreprenorială |  |  |  |  |  |  |  |  |  |  |  |  | |
| **Etapa 3.** Concursul Proiectelor Investiționale |  |  |  |  |  |  |  |  |  |  |  |  | |
| și finanțarea nerambrursabilă |  |  |  |  |  |  |  |  |  |  |  |  | |
| **COMPONENTA III.** Monitorizarea și evaluarea implementării proiectelor investiționale | **Se va realiza începând cu anul 2 de implementare a Programului și va dura timp de 2 ani după obținerea finanțării nerambursabile.** | | | | | | | | | | | |
| Monitorizarea și evaluarea Programului |  |  |  |  |  |  |  |  |  |  |  |  |

1. **Componenta I. Promovarea Programului.** Această componentă va include un set de activități complexe, realizate la nivel național și local, întru promovarea Programului și diseminarea informației privind derularea implementării tuturor etapelor, inclusiv și mediatizarea afacerilor de succes. Printre cele mai importante activități vor fi: evenimentul de lansare a Programului, diseminarea informației despre alinierea Programului la prioritățile naționale în materie de dezvoltare durabilă, campanii de informare a tinerilor privind oportunitățile Programului, promovarea Concursului notelor de concept și a Concursului proiectelor investiționale, emisiuni la posturile naționale și locale de TV și Radio, elaborarea materialelor promoționale, evenimente de comunicare și stabilire de relații etc. Activitățile se vor realiza conform unui plan de comunicare și diseminare stabilit.
2. **Componenta II. Derularea Programului.** Această componentă va include 3 etape, care țin de implementarea propriu - zisă a Programului de suport pentru tineri.

***Etapa 1. Identificarea ideilor de afaceri*. *Activitățile incluse: Orientarea și identificarea ideilor de afaceri***

Scopul acestei etape este de a stimula creativitatea tinerilor din toată țara, privind generarea ideilor de afaceri și identificarea celor mai viabile și inovatoare potențiale idei de afaceri, inclusiv prin accesarea noilor oportunităti deschise de cadrul de dezvoltare durabila. Etapa va conține următoarele activități: Orientarea tinerilor în domeniul antreprenoriatului și identificarea ideilor de afaceri, fiind derulată simultan pe întreg teritoriul țării divizat în 5 zone (Zona I – Briceni, Ocnița,Edineț, Dondușeni, Rîșcani, Drochia, Soroca; Zona II – Bălți, Fălești, Florești, Sîngerei, Șoldănești, Telenești, Rezina, Orhei; Zona III – Ungheni, Călarași, Nisporeni, Strășeni, Criuleni, Dubăsari, Ialoveni, Anenii Noi, Chișinău; Zona IV – Hîncești, Cimișlia, Leova, Cantemir, Cahul; Zona V - UTA Găgăuzia)*. Pentru realizarea acestei etape se va aplica modelul de generare și selectare a ideilor de afaceri -* ***“Hackathon”,*** *care va fi implementat pe platforma Incubatoarelor de Afaceri de către Prestatori de Servicii în Afaceri.*

***Etapa 2. Concursul Notelor de proiect; Formare antreprenorială. Activitățile incluse: Selectarea tinerilor în baza ideilor de afaceri prezentate în nota de concept* și a *Interviului; Instruirea în inițierea afacerii, elaborarea și prezentarea proiectului investițional; accesarea suportului consultativ prin "Business Voucher".***

Scopul etapei date este de a oferi suport tinerilor în testarea ideii de afaceri și elaborarea proiectului investițional. La această etapă vor participa tinerii care au luat parte la activitățile de generare de idei - “Hackathon” realizate la etapa 1 a Programului, tinerii care au creat sau/și conduc o întreprindere nou-înregistrată și tinerii care au idei inovatoare dar nu au participat la etapa 1. Selectarea pentru instruiri se va face în baza Notei de concept și a Interviului realizat de Comitetul intern de evaluare (format din 5 experți ODIMM, instituit prin ordinul Directorului general ODIMM), conform criteriilor prestabilite[[7]](#footnote-7). Se va evalua atât viabilitatea ideii de afaceri cât și capacitățile și predispunerea tânărului de a implementa ideea și gestiona o afacere. Tinerii selectați vor fi instruiți în domeniul inițierii afacerii și elaborării proiectului investițional. Instruirile se vor realiza în toate 5 zone cu suportul prestatorilor de servicii în afaceri. Durata instruirilor va fi de 5 zile consecutive. De asemenea, tinerii vor beneficia de un seminar de instruire în prezentarea proiectului investițional “Pitch training” – 1 zi. Tot în cadrul acestei etape, tinerii vor avea posibilitatea să beneficieze de un **„Business Voucher”,** în valoare maximă de 10 mii lei, pe care îl vor putea utiliza pentru accesarea serviciilor de instruire și consultanță prefinanțare și/sau pe perioada implementării proiectului investițional. Voucherul va putea fi oferit pentru următoarele servicii: realizarea activităților de testare a ideii de afaceri, mici studii de piață, cercetări ale comportamentului consumatorilor, instruiri în domenii specifice și alte servicii necesare testării ideii, elaborării și implementării planului investițional etc. Utilizarea Voucherului va fi opțională, doar la solicitarea tinerilor. La finele etapei 2 tinerii vor avea elaborate proiectele investiționale și vor înregistra afacerile. Proiectele investiționale elaborate se vor depune spre finanțare doar din numele entității juridice.

***Etapa 3. Concursul Proiectelor Investiționale și finanțarea nerambursabilă. Activitățile incluse: Selectarea proiectelor investiționale și finanțarea. Mentorat antreprenorial.***

Scopul acestei etape va fi selectarea celor mai viabile și inovatoare proiecte investiționale pentru ulterioara finanțare. În cadrul acestei etape tinerii vor depune proiectele investiționale elaborate la etapa 2 pentru participarea la Concursul Proiectelor Investiționale. Selectarea proiectelor investiționale se va realiza de către **Comitetul intern de evaluare**, în baza unei grile de evaluare stabilite în regulamentul de implementare a Programului, în 2 etape: evaluarea tehnică și prezentarea proiectelor în fața membrilor comisiei interne de evaluare.

Aprobarea spre finanțare a proiectelor investiționale câștigătoare se va realiza de **Comitetul de Coordonare,** în baza rezultatelor evaluării efectuate de către Comitetul Intern de Evaluare. La Concursul proiectelor investiționale vor putea participa tinerii doar după ce au trecut etapa 2 a componentei II a Programului. Pe parcursul acestei etape tinerii vor primi suport de mentorat antreprenorial în implementarea proiectului investițional pentru a reduce potențialele riscuri și a optimiza costurile investiționale. Mentoratul antreprenorial va fi oferit de către antreprenori cu experiență pe bază de voluntariat, întru facilitarea transferului de cunoștințe și a schimbului de experiență. Lista mentorilor antreprenori va fi plasată pe site-ul ODIMM.

*Finanțarea va constitui 80% din suma proiectului investițional dar nu mai mult de 180 mii lei, iar compania beneficiară va veni cu o contribuție financiară proprie de minim 20% din suma proiectului investițional.*

* **Destinația finanțării nerambursabile:**

Obiectul finanțării trebuie să se încadreze în una sau mai multe din următoarele categorii eligibile:

INVESTIȚII MATERIALE referitoare la[[8]](#footnote-8):

1. Echipamente tehnologice, maşini, utilaje şi instalaţii de lucru, aparate şi instalaţii de măsură, control şi reglare, tehnică de calcul (cu excepția tehnicii agricole) etc.[[9]](#footnote-9);
2. Materii prime și materiale necesare inițierii procesului de producție, în mărime de maxim 5% din suma finanțării nerambursabile;
3. Achiziționarea de spaţii destinate realizării activităţii pentru care s-a solicitat finanţarea, dar nu mai mult de 10% din valoarea finanțării nerambursabile oferite [[10]](#footnote-10).

INVESTIȚII NEMATERIALE referitoare la:

1. Brevete de invenție, design industrial, mărci de produse şi servicii (francize, etichetare ecologică, licențe și software, etc.);
2. Obținerea certificatelor de calitate sau a autorizațiilor de funcționare:

* **Destinația contribuției proprii a beneficiarului Programului.**

Resursele financiare proprii ale beneficiarului se vor utiliza în strictă corespundere cu necesitățile indicate în proiectul investițional, astfel ca să asigure continuitatea/complementarea investiției și realizarea obiectivelor propuse.

* **Procesul de finanțare nerambursabilă**

**Finanțarea se va realiza în *2 tranșe***, conform următoarei metodologii:

**I tranșă – 70%** din suma finanțării nerambursabile se va acorda după ce beneficiarul va investi ori va avansa procurarea de echipament din contribuția proprie de 20%, conform proiectului investițional;

**II tranșă – 30%** din suma finanțării nerambursabile întreprinzătorul o va primi, timp de *10 de zile lucrătoare* după prezentarea documentelor confirmative privind finalizarea investiției din prima tranșă conform planului investițional.

1. **Componenta III. Monitorizare și Evaluare.** Activitățile acestei etape au ca scop realizarea procesului de gestiune a tuturor componentelor și etapelor Programului și evaluarea rezultatelor cantitative și calitative stabilite.

***Monitorizarea implementării proiectelor investiționale. Activitățile incluse: Evaluarea rezultatelor implementării proiectului investițional și corespunderii cu indicatorii planificați.***

La implementarea acestei etape va fi oferit suport de natură informațională cu referire la baze de date ale furnizorilor, obiectelor de proprietate intelectuală, de transfer tehnologic și know-how, prestatori de servicii în afaceri, proceduri de export-import, evenimente de interes profesional etc. Se va urmări procesul de implementare a tuturor etapelor indicate în proiectul investițional prin utilizarea unui sistem informatic de raportare intermediară și finală, inclusiv prin vizite de monitorizare pre și post finanțare. Verificarea la faţa locului vizează gradul de realizare a investiției, realitatea, legalitatea şi regularitatea operațiunilor economico-financiare. Pe durata efectuării monitorizării la adresa unde întreprinderea a realizat investiția şi la sediul acesteia, echipa de monitorizare trebuie să aibă acces la documentele contabile, în original, care fac obiectul finanțării. În baza activităților de monitorizare se va întocmi fișa de monitorizare semnată de expertul ODIMM și beneficiarul finanțării nerambursabile.

De asemenea, se va urmări respectarea condițiilor și utilizarea corespunzătoare a resurselor financiare oferite în calitate de finanțare nerambursabilă. Perioada de monitorizare a beneficiarilor Programului va fi de **2 ani** din momentul transferării totale a finanțării nerambursabile. Se va realiza o vizită de monitorizare finală la expirarea perioadei de monitorizare. În cazul apariției unor impedimente în realizarea obiectivelor stabilite în proiectul investițional, beneficiarul Programului împreună cu reprezentanții ODIMM (implementatorii Programului), pot introduce modificări în obiectivele și activitățile necesare pentru implementarea cu succes a proiectului investițional, dar care nu va schimba radical domeniul de activitate propus inițial.

Tânărul întreprinzător, beneficiar al Programului, **va prezenta rapoarte anuale** către echipa de proiect, conform metodologiei (modelelor) elaborate în regulamentul de implementare a Programului și manualul operațional.

În baza activităților de monitorizare și evaluare, echipa de proiect ODIMM va întocmi rapoarte anuale de implementare, va efectua analize cantitative și calitative, va realiza activități de diseminare și promovare a rezultatelor Programului către instituțiile abilitate și în mass-media.

**Pe perioada de monitorizare beneficiarul nu are dreptul**:

1. să modifice fondatorii întreprinderii;
2. să modifice genurile de activitate cu activități neeligibile;
3. să comercializeze bunurile procurate din contul finanțării nerambursabile;
4. să înstrăineze afacerea.

*Totodată beneficiarul se obligă să mențină cel puțin* ***UN loc de muncă*** *creat prin Program, pe bază permanentă, pe perioada de monitorizare.*

**Activități neeligibile de finanțare în cadrul Programului**:

1. activitățile de intermediere financiară și asigurări, case de amanet,
2. tranzacții imobiliare, activități de consultanță juridică;
3. activități de jocuri de noroc și pariuri;
4. comercializarea de armament;
5. activități din domeniul comerțului cu ridicata și amănuntul;
6. activități din domeniul alimentației publice (restaurante, cafenele, baruri).
7. **Costul estimativ de implementare a Programului**

Implementarea Programului va necesita un buget estimativ în mărime de 60 mln lei pentru perioada anilor 2018-2020.

Sursele financiare necesare pentru implementarea Programului au fost planificate în CBTM pentru anii 2018-2020.

1. **Autoritatea responsabilă de implementarea Programului** este Organizația pentru Dezvoltarea Sectorului Întreprinderilor Mici și Mijlocii (ODIMM), în colaborare cu partenerii de dezvoltare (PNUD Moldova), autorități publice locale, prestatori de servicii în afaceri**.**
2. **REZULTATELE SCONTATE**
3. Pe durata de implementare a Programului (2018-2020) se planifica obținerea următoarelor rezultate:
4. dezvoltarea abilităților economice ale tinerilor și sporirea motivației antreprenoriale;
5. promovarea și informarea a circa 1000 tineri privind oportunitățile de participare la acest Program;
6. înrolarea a circa 600 de tineri în procesul de generare de idei inovatoare de afaceri din întreaga țară, inclusiv idei alineate la cadrul și obiectivele de dezvoltare durabilă;
7. instruirea și asistarea în inițierea, dezvoltarea afacerilor inovatoare și elaborarea proiectelor investiționale, a cel puțin 540 de tineri;
8. finanțarea nerambursabilă în mărime maximă de **180 mii lei** a **250 de afaceri** inițiate și dezvoltate de tineri întreprinzători, inclusiv 10% de tineri defavorizați.
9. **INDICATORII DE PROGRES ȘI DE PERFORMANȚĂ**
10. Realizarea activităților planificate în cadrul programului vor contribui la:
11. menținerea tinerilor în țară, inclusiv în zonele rurale;
12. competențe antreprenoriale ale tinerilor îmbunătățite/dezvoltate;
13. cel puțin 250 de companii create și dezvoltate, inclusiv 10% de către tineri defavorizați;
14. crearea și menținerea a cel puțin 400 de locuri noi de muncă, inclusiv 70% în zonele rurale;
15. implementarea inovațiilor, transferului tehnologic și de know-how;
16. sporirea numărului de afaceri cu elemente inovatoare şi cu viziune strategică aliniată la cadrul de dezvoltare durabilă;
17. creșterea volumului investițiilor în economie.
18. **PROCEDURA DE RAPORTARE ŞI EVALUARE**
19. Raportarea privind implementarea Programului se va realiza de către instituția implementatoare ODIMM și Ministerul Economiei și Infrastructurii
20. Se vor prezenta 2 tipuri de rapoarte: (I) semestriale, care vor include informații privind derularea etapelor proiectului, indicatorii de progres, inclusiv valorificarea bugetului și (II) anuale, unde se va realiza o prezentare detaliată a implementării fiecărei etape a proiectului, analiză cantitativă și calitativă a indicatorilor de rezultat și impact, analizele gradului de satisfacție a beneficiarilor Programului asupra calității instruirilor și suportului consultativ oferit.
21. Informarea anuală a Guvernului privind implementarea Programului se va realiza de

Ministerul Economiei și Infrastructurii până la data de 15 februarie a anului de gestiune.

*Anexa nr. 2*

*la Hotărîrea Guvernului \_\_ din \_\_2018*

**Componența instituțională**

**a Comitetului de Coordonare al Programului „START pentru TINERI: o afacere durabilă la tine acasă”**

1. Comitetul de Coordonare se constituie din câte un reprezentant din cadrul următoarelor instituții:

Ministerul Economiei și Infrastructurii;

Ministerul Finanțelor;

Ministerul Educației, Culturii și Cercetării;

Ministerul Agriculturii, Dezvoltării Regionale și Mediului;

Organizația pentru Dezvoltarea Sectorului Întreprinderilor Mici și Mijlocii;

Agenția de Stat pentru Proprietatea Individuală;

Mediul de afaceri[[11]](#footnote-11)

2. Comitetul de Coordonarese convoacă în ședințe ordinare la necesitate, dar nu mai rar de o dată în semestru. Fiecare membru al Comitetului de coordonare deține un singur vot. Deciziile sunt adoptate cu simpla majoritate de voturi a membrilor prezenţi la şedinţă.

3. Componența nominală Comitetul de Coordonare se aprobă prin ordinul Ministrului economiei şi infrastructurii.

1. Analiza implementării strategiei naționale de dezvoltare a sectorului de tineret 2020. Consiliul Național al Tineretului din Moldova https://www.cntm.md/sites/default/files/Analiza%20strategiei%20Nationale\_final.pdf [↑](#footnote-ref-1)
2. Raportul anual de activitate, 2016. Agenția Națională de Ocupare a forței de Muncă. Chișinău 2017. [↑](#footnote-ref-2)
3. Mariana BUCIUCEANU-VRABIE, Irina PAHOMII. Barometrul demografic situaţia tinerilor în republica moldova: de la deziderate la oportunităţi. http://moldova.unfpa.org/sites/default/files/pub-pdf/Barometru%20Demografic%203\_Situatia%20Tinerilor%20in%20RM\_2015.pdf [↑](#footnote-ref-3)
4. *Strategia Naţională de Ocupare a Forţei de Muncă 2017 – 2021.* [↑](#footnote-ref-4)
5. # *Indexul de Tineret 2015.* [*http://moldova.unfpa.org/ro/publications/indexul-de-tineret-2015*](http://moldova.unfpa.org/ro/publications/indexul-de-tineret-2015)

   [↑](#footnote-ref-5)
6. Întru stimularea unei concurențe loiale prin oferirea suportului financiar de stat, mărimea acestuia per întreprindere se va monitoriza conform prevederilor HOTĂRÎRII  Nr. 2 din  30.08.2013 “Cu privire la aprobarea Regulamentului privind ajutorul de minimis”. [↑](#footnote-ref-6)
7. Formularul tipizat al Notei de Concept cât și criteriile și grila de evaluare vor fi prezentate în regulamentul de implementare a Programului și manualul operațional . [↑](#footnote-ref-7)
8. Cheltuielile privind TVA, taxe, avize, comisioane, ambalajul, transportul, punerea în funcţiune nu sunt eligibile [↑](#footnote-ref-8)
9. Se acceptă procurarea doar a echipamentelor noi. [↑](#footnote-ref-9)
10. Valoarea spațiilor achiziționate prin finanțarea nerambursabilă va fi estimată de către evaluatori autorizați [↑](#footnote-ref-10)
11. Reprezentantul mediului de afaceri va fi selectat pe bază benevolă, prin concurs anual deschis, organizat de instituția implementatoare ODIMM. [↑](#footnote-ref-11)